Umaskini na maendeleo
Language: Swahili | Genre: Creative_writing

JINSI UMASKINI NI KIZINGITI CHA MAENDELEO NCHINI NA MBINU ZA KUKABILIANA NAYO.

Umaskini unachangiwa nchini kwa njia tofauti tofauti. Njia mojawapo ni mikopo kutoka nchi zilizoendelea. Hii inafanya nchi kukosa maendeleo kwa kuwa mikopo hiyo hutumika kufadhili miradi ambayo haileti faida kwa nchi. Pia pesa zinazozalishwa na uchumi wa nchi zinatumika kulipa mikopo, hivyo basi nchi kubaki tu pale pale, bila maendeleo. Umaskini pia unasababisha nchi kuwa fukara, kwani fedha nyingi zinatumika kushughulikia magonjwa, kama vile Ukimwi. 

Kuna hatua mbalimbali ambazo nchi inafaa kutekeleza, kuanzia kwa viongozi wakuu hadi kwa wananchi. Mojawapo ya hatua hizi ni serikali kuu na hata ya kaunti kupanua nyanja za kazi, hasa kwa vijana. Hii itapunguza maadili mabaya katika jamii kwa mfano, ukahaba ambao husababisha magonjwa mwishowe.

Hatua ya pili ni taifa kupunguza mikopo, na hata ikikopa, fedha hizo zitumike kujenga na kuendeleza nchi. Mikopo ikipunguzwa, itawezesha nchi kupiga hatua za maendeleo na hivyo kujikwamua kutoka kwa umaskini. Sisemi kuwa hii itakuwa tu kwa mpigo, ni polepole na kidogo kidogo, kibaba kitajaa. 
Mbinu nyingine ya kujitoa katika lindi la umaskini ni serikali iwajibike katika kuwachukulia hatua wanaotumia mali ya umma kwa manufaa yao. Hatua hii ichukuliwe kwa viongozi wakuu wanaofuja mali ya umma na kujikidhia haki za nyoyo zao. Viongozi wawajibike katika vyeo vyao na watimize ahadi walizohaidi wakati wa kampeni, kwani ni deni kwa wananchi. Pia serikali itumie kodi kujenga pale palipo na kasoro nchini kama vile, kuwapa walahoi mikopo ya kuanzisha biashara zao ndogo ndogo na kujiendeleza. 
Usadi ni tatizo lingine sugu ambalo husababisha umaskini nchini. Wananchi wote tushikane mikono na tupinge ufisadi. Tupigane na ufisadi kwa udi na uvumba na kwa pamoja tutafaulu, kwani umoja ni nguvu, utengano ni udhaifu. Pesa za nchi zisiwe tu kwa baadhi ya wananchi, ilhali wengine wanalia njaa. 
Nawarai wananchi wote tuungane pamoja kupigana na jinamizi hili la umaskini na yote yanawezekana, kwa kujidhibiti vilivyo kutokana na hoja zilizotajwa. Tuwe wenye bidii ya mchwa na wenye kuvumilia kwani tutakula mbivu. Tuseme hapana kwa umaskini.